**Επεξηγηματικές παρατηρήσεις στην τελευταία ΚΥΑ υπ’ αριθμ. Δ1α/Γ.Π.οικ. 17698 ΚΥΑ (ΦΕΚ: Β’ 1076/20.3.21)**

Οι προθεσμίες που προβλέπονται στα άρθρα 215, 237, 238 ΚΠολΔ, *δυνάμει και της υπ’ αριθμ. Δ1α/Γ.Π.οικ. 16320 ΚΥΑ (ΦΕΚ: Β’ 996/13.3.21),* είχαν ανασταλεί, **δηλαδή δεν έτρεχαν** (**για τα Δικαστήρια της Περιφέρειας Αττικής -ΦΕΚ 534/Β/10.2.21- από 15.2.21**), **μέχρι την 22.3.21 και ώρα 06:00**.

Με την *υπ’* *αριθμ. Δ1α/Γ.Π.οικ. 17698 ΚΥΑ (ΦΕΚ: Β’ 1076/20.3.21),* με ισχύ από την 20.3.21 και ώρα 06:00 μέχρι την 29.3.21 και ώρα 06:00, οι προθεσμίες των άρθρων 215, 237, 238 ΚΠολΔ **επανεκκινούν** από την 20.3.21. Ειδικότερα: *«[…] εξαιρούνται από την εφαρμογή της περ. α: βα) Οι προθεσμίες που προβλέπονται στα άρθρα 215, 237, 238 ΚΠολΔ. Ειδικά οι προθεσμίες των ανωτέρω άρθρων, εφόσον λήγουν εντός του χρονικού διαστήματος από 22.3.21 έως και 26.3.21, παρατείνονται για επτά (7) ημέρες*».

Το χρονικό διάστημα της αναστολής (όπως αυτό έχει διαμορφωθεί με τις εκδοθείσες ΚΥΑ) **δεν υπολογίζεται** **(δηλαδή αφαιρείται)**, για τις προθεσμίες των ως άνω άρθρων. Η δε **παράταση** για **επτά ημέρες** μόνον όσων προθεσμιών λήγουν κατά την εβδομάδα της επανεκκίνησης **επιτρέπει** χρονικά στους διαδίκους **να κλητεύσουν** **εμπρόθεσμα** τους αντιδίκους τους σε –και να λάβουν– ένορκες βεβαιώσεις.

Σχηματικά:

**Εάν κάποια προθεσμία των ως άνω άρθρων**

(λ.χ. οι 100 ημέρες για τις προτάσεις ή οι 15 ημέρες από την ημερομηνία κατάθεσης προτάσεων για την προσθήκη):

|  |  |  |  |
| --- | --- | --- | --- |
| **θα έληγε:**  | **Πλήθος υπολειπομένων την 14.2.21 ημερών για τη συμπλήρωση της προθεσμίας** | **θα ξαναέτρεχε από 20.03.21 και επομένως θα έληγε:** | **λήγει δυνάμει της ΚΥΑ:** |
| **Κυριακή, 14.2.21** (είναι εξαιρετέα οπότε θα έληγε Δευτέρα, 15.2.21)ή**Δευτέρα, 15.2.21** | **1** | **Σάββατο, 20.3.21**(είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22 Μαρτίου) | **Δευτέρα, 29.3.21** |
| **Τρίτη, 16.2.21** | **2** | **Κυριακή, 21.3.21**(είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22 Μαρτίου) | **Δευτέρα, 29.3.21** |
| **Τετάρτη, 17.2.21** | **3** | **Δευτέρα, 22.3.21** | **Δευτέρα, 29.3.21** |
| **Πέμπτη, 18.2.21** | **4** | **Τρίτη, 23.3.21** | **Τρίτη, 30.3.21** |
| **Παρασκευή, 19.2.21** | **5** | **Τετάρτη, 24.3.21** | **Τετάρτη, 31.3.21** |
| **Σάββατο, 20.2.21**(είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22.2.21, μόνον όμως εάν η προθεσμία δεν αναστελλόταν και συνέχιζε να τρέχει και μετά τις 15.2.21. Επομένως εδώ έχουν τρέξει οι 94 από τις 100 ημέρες του άρθρου 237 και οι υπολειπόμενες ημέρες είναι 6 και όχι 8 όπως θα ήταν εάν δεν είχε μεσολαβήσει η αναστολή) | **6** | **Πέμπτη, 25.3.21** (είναι εξαιρετέα ημέρα, επομένως θα έληγε την επόμενη εργάσιμη ημέρα, Παρασκευή 26 Μαρτίου) | **Παρασκευή, 2.4.21** |
| **Κυριακή, 21.2.21**(είναι εξαιρετέα ημέρα, επομένως θα έληγε την επόμενη εργάσιμη ημέρα, Δευτέρα 22.2.21, μόνον όμως εάν η προθεσμία δεν αναστελλόταν και συνέχιζε να τρέχει και μετά τις 15.2.21. Επομένως εδώ έχουν τρέξει οι 93 από τις 100 ημέρες του άρθρου 237 και οι υπολειπόμενες ημέρες είναι 7 και όχι 8 όπως θα ήταν εάν δεν είχε μεσολαβήσει η αναστολή) | **7** | **Παρασκευή, 26.3.21** | **Παρασκευή, 2.4.21** |